Izvor: Goran Mehkek/Cropix

Povodom dvadesete godišnjice vojne operacije "Oluja", Centar za žene žrtve rata - ROSA i Ženska mreža Hrvatske u saradnji s Udruženjem za društvena istraživanja i komunikacije (UDIK) iz Sarajeva, Srpskim demokratskim forumom i Udrugom slobodarskih aktivista su na središnjem zagrebačkom trgu odali počast svim žrtvama.

Cilj polusatne akcije u sklopu koje je 15-ak aktivista navedenih organizacija nosilo transparente "Odajmo počast žrtvama", "Zločini u Oluji su odgovornost svih nas", "667 ubijenih civila, 220.000 proteranih", bio je podsetiti javnost na zločine počinjene u operaciji "Oluja" kao i na, kako tvrde organizatori, državno organizovano poricanje tih zločina.

Organizatori navode da su u "Oluji" poginule i nestale 1.853 osobe, a proterano je više od 220.000 stanovnika, većinski srpske nacionalnosti.

Podsetivši da akciju već drugu godinu zaredom održavaju u saradnji s organizacijom iz BiH, Nela Pamuković iz Centra za žene žrtve rata, rekla je da ne postoje podaci kojima mogu službeno raspolagati, ali da podaci Hrvatskog helsinškog odbora govore da je ubijeno 667 civila, a više od 220.000 je proterano.

"Vidimo da se sutrašnjom vojnom paradom država izgleda priprema na novi rat, a niti zadnji nije završila. Nije preuzela odgovornost, nije istražila zločine i nije utvrdila činjenice. Bez da se to napravi, rat se stalno nastavlja", istaknula je Pamuković. Dodala je da niti Drugi svetski rat takođe nije završen jer se vodi borba podacima i brojkama.

Akcijom, kazala je, pre svega odaju počast žrtvama "jer Vlada izražava i odaje počast poginulim vojnicima, ali se o civilnim žrtvama rata ne izjašnjava niti im odaje počast".

"Nastavljaju se mitovi, postavljaju se spomenici osobama koje su doprinele zločinima, a civilne žrtve se ne spominje", dodala je Pamuković.

Stoga te organizacije zahtevaju da se institucije vlasti distanciraju od zločina počinjenih u ime Hrvatske jer "dok se ne distanciraju mi smo svi odgovorni za te zločine".

"Tražimo da država prekine politiku diskriminacije i bude država svim svojim građanima", naglasila je Pamuković.

Opširnije na hr.n1info.com